Document ID: 32010R0832
Publication Date: 2010-09-17

Content:
REGOLAMENT TAL-KUMMISSJONI (UE) Nru 832/2010
tas-17 ta' Settembru 2010
li jemenda r-Regolament tal-Kummissjoni (KE) Nru 1828/2006 li jistabbilixxi r-regoli għall-implimentazzjoni tar-Regolament tal-Kunsill (KE) Nru 1083/2006 li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta’ Koeżjoni u tar-Regolament (KE) Nru 1080/2006 tal-Parlament Ewropew u tal-Kunsill dwar il-Fond Ewropew għall-Iżvilupp Reġjonali
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1083/2006 tal-11 ta’ Lulju 2006 li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta’ Koeżjoni u li jħassar ir-Regolament (KE) Nru 1260/1999 (1), u b’mod partikolari l-Artikoli 44, 66(3) u 76(4) tiegħu,
Wara li kkunsidrat ir-Regolament (KE) Nru 1080/2006 tal-Parlament Ewropew u tal-Kunsill tal-5 ta’ Lulju 2006 dwar il-Fond Ewropew għall-Iżvilupp Reġjonali u li jħassar ir-Regolament (KE) Nru 1783/1999 (2), u b'mod partikolari t-tieni subparagrafu tal-Artikolu 7(2) tiegħu,
Billi:
(1)
Ir-Regolament (KE) Nru 1083/2006, kif emendat bir-Regolament (UE) Nru 539/2010 tal-Parlament Ewropew u tal-Kunsill (3), jissimplifika u jiċċara ċerti rekwiżiti dwar proġetti maġġuri, għodod ta’ inġenjerija finanzjarja u l-irrappurtar dwar il-progress finanzjarju tal-programmi operattivi. Huwa għalhekk meħtieġ li d-dispożizzjonijiet tar-Regolament tal-Kummissjoni (KE) Nru 1828/2006 (4) jiġu allinjati mar-Regolament (KE) Nru 1083/2006 kif emendat.
(2)
Ir-Regolament (KE) Nru 1080/2006, kif emendat bir-Regolament (UE) Nru 437/2010 (5) jistipula dwar l-eliġibbiltà tal-interventi għall-akkomodazzjoni favur komunitajiet emarġinati. Huwa għalhekk meħtieġ li d-dispożizzjonijiet tar-Regolament tal-Kummissjoni (KE) Nru 1828/2006 jiġu allinjati mar-Regolament (KE) Nru 1080/2006 kif emendat.
(3)
Jeħtieġ li jiġi ċċarat li l-implimentazzjoni tal-inġinerija finanzjarja tkopri wkoll fondi jew skemi oħrajn ta’ inċentiva għall-effiċjenza tal-enerġija u l-użu tal-enerġija li tiġġedded fil-binjiet, inkluż fid-djar eżistenti.
(4)
Jeħtieġ li jiġu ddefiniti l-kundizzjonijiet għall-eliġibbiltà ta’ interventi għall-akkomodazzjoni favur komunitajiet emarġinati fil-kuntest ta’ approċċ integrat, b'attenzjoni partikolari għall-miżuri ta’ diżaggregazzjoni.
(5)
Sabiex tiġi ffaċilitata l-provvista tad-dejta mill-Istati Membri u l-ipproċessar tad-dejta mill-Kummissjoni, jeħtieġ li jiġu ssimplifikati r-rekwiżiti dwar l-informazzjoni finanzjarja li trid tiġi pprovduta fir-rapporti annwali u finali dwar l-implimentazzjoni ta’ programm operattiv.
(6)
Il-limitu biex proġett jitqies bħala proġett maġġuri għola għal EUR 50 miljun. Sabiex jiġi żgurat monitoraġġ xieraq tal-proġetti ambjentali bi spejjeż totali ta’ investiment bejn EUR 25 u 50 miljun, jeħtieġ li jiġi previst obbligu li jiġi inkluż tagħrif dwar dawk il-proġetti fir-rapporti annwali u finali dwar l-implimentazzjoni ta’ programm operattiv.
(7)
Ir-Regolament (KE) Nru 1083/2006 issa jippermetti li proġett maġġuri jkopri aktar minn programm operattiv wieħed. Huwa għalhekk meħtieġ li jiġi aġġornat it-tip ta’ dejta strutturata li trid tiġi pprovduta dwar proġetti maġġuri u li jiġu aġġornati l-formoli għat-talbiet għal għajnuna għal proġetti maġġuri.
(8)
Ir-Regolament (KE) Nru 1828/2006 għandu għalhekk jiġi emendat skont dan.
(9)
Għal raġunijiet ta’ koerenza huwa xieraq li l-emendi għar-Regolament (KE) Nru 1828/2006 japplikaw mill-istess data bħar-Regolament (UE) Nru 539/2010 u bħar-Regolament (UE) Nru 437/2010.
(10)
Huwa meħtieġ li l-vantaġġi kollha lill-benefiċjarji li jirriżultaw mir-Regolament (UE) Nru 539/2010 u mir-Regolament (UE) Nru 437/2010 japplikaw kemm jista’ jkun malajr. Għalhekk, dan ir-Regolament jrid jidħol fis-seħħ b’urgenza.
(11)
Il-miżuri previsti f’dan ir-Regolament huma skont l-opinjoni tal-Kumitat ta’ Koordinazzjoni tal-Fondi,
ADOTTAT DAN IR-REGOLAMENT:
Artikolu 1
Ir-Regolament (KE) Nru 1828/2006 huwa emendat kif ġej:
(1)
L-Artikolu 43 huwa emendat kif ġej:
(a)
il-paragrafu 1 huwa sostitwit b’dan li ġej:
“1. L-Artikoli 43 sa 46 għandhom japplikaw gћall-istrumenti ta’ inġinerija finanzjarja fil-forma ta’ azzjonijiet li jagћmlu investimenti rimborżabbli, jew li jipprovdu garanziji gћall-investimenti rimborżabbli, jew it-tnejn li huma, f'li ġej:
(a)
intrapriżi, l-aktar intrapriżi żgħar u ta’ daqs medju (SMEs), inklużi l-mikrointrapriżi, kif iddefinit fir-Rakkomandazzjoni tal-Kummissjoni 2003/361/KE (*) mill-1 ta’ Jannar 2005;
(b)
sћubijiet bejn il-pubbliku u l-privat jew proġetti urbani oћra inklużi fi pjanijiet integrati gћall-iżvilupp urban sostenibbli, fil-każ ta’ fondi gћall-iżvilupp urban;
(c)
fondi jew skemi oħra ta’ inċentiva għall-effiċjenza tal-enerġija u l-użu tal-enerġija li tiġġedded fil-binjiet, inkluż fid-djar eżistenti.
(*) ĠU L 124, 20.5.2003, p. 36.”" 						
(b)
il-paragrafu 6 huwa sostitwit b’dan li ġej:
“6. Intrapriżi, sħubijiet bejn il-pubbliku u l-privat u proġetti oħra inklużi fi pjan integrat għall-iżvilupp urban sostenibbli, kif ukoll operazzjonijiet għall-effiċjenza tal-enerġija u l-użu tal-enerġija li tiġġedded fil-binjiet, inkluż fid-djar eżistenti li huma appoġġjati minn strumenti ta’ inġinerija finanzjarja, jistgħu wkoll jirċievu għotja jew għajnuna oħra minn programm operattiv.”
(2)
Fl-Artikolu 44, il-paragrafu 1 huwa emendat kif ġej:
(a)
il-punt (a) huwa sostitwit b'dan li ġej:
“(a)
rigward l-istrumenti ta’ inġinerija finanzjarja li jappoġġjaw l-intrapriżi, l-aktar l-SMEs, inklużi l-mikrointrapriżi, il-konklużjonijiet ta’ evalwazzjoni tad-differenzi bejn il-provvista ta’ tali strumenti u d-domanda gћal tali strumenti;”
(b)
għandu jiddaħħal il-punt (c) li ġej:
“(c)
rigward il-fondi jew skemi oħra ta’ inċentiva għall-effiċjenza tal-enerġija u l-użu ta’ enerġija li tiġġedded fil-binjiet, inkluż fid-djar eżistenti l-oqfsa ta’ regolamentazzjoni nazzjonali u tal-Unjoni rilevanti u l-istrateġiji nazzjonali rilevanti.”
(3)
L-Artikolu 45 huwa emendat kif ġej:
(a)
it-titolu huwa sostitwit b’dan li ġej:
“Dispożizzjonijiet addizzjonali applikabbli għall-istrumenti ta’ inġinerija finanzjarja għall-intrapriżi”
(b)
l-ewwel paragrafu huwa sostitwit b'dan li ġej:
“L-istrumenti ta’ inġinerija finanzjarja għall-intrapriżi msemmija fl-Artikolu 43(1)(a) għandhom jinvestu biss fit-twaqqif, fl-istadji bikrija, inkluż kapital tal-bidu, jew mat-tkabbir ta’ dawk l-intrapriżi, u biss f'attivitajiet li l-maniġers tal-istrumenti ta’ inġinerija finanzjarja jqisu li huma potenzjalment vijabbli mil-lat ekonomiku.”
(4)
Fl-Artikolu 47, il-paragrafu 2 huwa sostitwit b’dan li ġej:
“2. Meqjus l-Artikolu 7(2) tar-Regolament (KE) Nru 1080/2006, in-nefqa għall-akkomodazzjoni favur komunitajiet emarġinati għandha tkun eliġibbli biss jekk il-kundizzjonijiet li ġejjin jiġu sodisfatti:
(a)
tali investiment fl-akkomodazzjoni huwa parti minn approċċ integrat u s-sostenn għall-interventi għall-akkomodazzjoni għall-komunitajiet emarġinati jseħħ flimkien ma’ tipi oħra ta’ interventi inklużi interventi fl-oqsma tal-edukazzjoni, is-saħħa, l-inklużjoni soċjali u l-impjieg;
(b)
il-post fiżiku ta’ tali akkomodazzjoni jiżgura l-integrazzjoni spazjali ta’ dawn il-komunitajiet fis-soċjetà inġenerali u ma jikkontribwixxix għas-segregazzjoni, l-iżolament u l-esklużjoni.”
(5)
L-Anness XVIII huwa emendat skont l-Anness I ta’ dan ir-Regolament.
(6)
L-Annessi XX, XXI u XXII huma sostitwiti bit-test stabbilit fl-Anness II ta’ dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali tal-Unjoni Ewropea.
Għandu japplika mill-25 ta’ Ġunju 2010.
Madankollu, il-punt (4) tal-Artikolu 1 għandu japplika mit-18 ta’ Ġunju 2010.
Dan ir-Regolament gћandu jorbot fl-intier tiegћu u japplika direttament fl-Istati Membri kollha.
Magħmul fi Brussell, it-17 ta’ Settembru 2010.

Metadata:
Eurovoc Level 1 Categories: 100152
100146
100142
100150
100144
Eurovoc Level 2 Categories: 100229
100220
100169
100177
100176
100187
Eurovoc Level 3 Categories: 494
5442
2515
1005
4413
77
All Eurovoc Categories: 1056
174
4056
4360
441
462
5499
5643
5936